Predkladacia správa

Ministerstvo spravodlivosti SR predkladá do legislatívneho procesu návrh nariadenia vlády Slovenskej republiky o obmedzení výdavkov politických strán a hnutí na propagáciu pred voľbami do Národnej rady Slovenskej republiky ako iniciatívny materiál.

Zákon Národnej rady Slovenskej republiky č. 239/1994 Z. z. o obmedzení výdavkov politických strán a hnutí na propagáciu pred voľbami do Národnej rady SR stanovuje pre politické strany a hnutia povinnosť do 30 dní od konania volieb predložiť ministerstvu financií a Národnej rade SR správu o svojich výdavkoch na propagáciu pred voľbami.

Pravdivosť a úplnosť údajov uvedených v správach potom preskúmava Ministerstvo financií SR. Aby sa naplnila litera zákona a umožnilo sa ministerstvu financií hladko plniť zákonom stanovenú povinnosť, treba zabezpečiť jednoznačnosť pojmov, v zákone definovaných a určiť štruktúru správy, ktorú musia politické strany a hnutia predložiť.

Toto nariadenie vlády má preto bližšie definovať pojmy uvedené v § 2 písm. b) citovaného zákona, ako aj určiť štruktúru správy, ktorú musia politické strany a hnutia predložiť. Predložená právna úprava bude príspevkom k transparentnosti prostredia, efektivite štátnej kontroly a vymožitelnosti práva.

Návrh nariadenia vlády sa predkladá do medzirezortného pripomiekového konania.